253 Nupcie

Illud magnum coniugium quod olim fuit in Abrahe promissum, et Dauid iuratum, ac tandem beate Marie annunciatum, in adoracione magorum legitur. Consummatum hoc quidem, confirmatum fuit in baptimo Iordanis, declaratum in miraculo vini.

¶ Narrat Hieronimus in libro suo, *Contra Jouinianum*, de concillia trium viduarum. Quarum prima offerentibus sibi virum, sic respondit, se non posse inuenire virum qui se propter se set propter sua.

Secunda dixit se primum virum semper habere tanquam viuum. Ideo alium super inducere non potuit.

Tercia respondit se nubere nolle quia si bonus esset, semper timeret illum perdere. Si autem malus, semper doleret quod tam malum post tam bonum sustinere.

¶ Item, legitur in scripturis quatuor fore speciem nupciarum. Primum inter virum et legittimam mulierem. Secundum inter Christum et ecclesiam. Tercium inter Deum et iustam animam. Quartum [inter] Verbum et humanam naturam.

De primo, dicitur in Gen. [2:24]: Propter hoc *relinquet homo patrem et adherebit vxori sue*.

De secundo, dicitur in Apo. [21:9]: *Ostendam tibi sponsam, vxorem Agni*.

De tercio, Osee [2:19]: *Sponsabo te mihi in iudicio, et iusticia*.

De quarto, Can. [3:11]: *Egredimini et videte regem Salomonem in diademate quo coronavit* eum *mater sua in die desponsationis*, *[et in die letitie] cordis* sue.

Per primas nupcias efficiuntur duo in carne vna. Per secundam duo in corpore vno. Per terciam efficitur ut sint duo in spiritu vno. Per quartum ut sint in persona vna.

De primo, dicit Apostolus primo, dicitur [Eph. 5:31]: *Erunt duo in carne vna*.

De secundo, dicit Apostolus, [1 Cor. 12:13]: *Omnes nos in vnum corpus baptizati sumus*.

De tercio, [1 Cor. 6:17]: *Qui adheret Domino, vnus spiritus* in eo efficitur.

De quarto, [Joan. 1:14]: *Verbum caro factum est*.

Item, prima vnio est carnalis. Secunda sacramentalis. Tercia spiritualis. Quarta personalis.